ישיבת מליאה, כנסת 23, פרוטוקול מספר 30, 2020-05-19 00:00

יריב לוין: אני פותח את הישיבה.

יריב לוין: היום יום שלישי, כ"ה באייר התש"ף, 19 במאי 2020.

יריב לוין: נאומים בני דקה.

יריב לוין: הראשון, בכבוד – חבר הכנסת יעקב מרגי, בבקשה.

יעקב מרגי: אדוני היושב-ראש, חבריי חברי הכנסת, מכובדי השר, זו הזדמנות לברך שוב גם את היושב-ראש, בהזדמנות הראשונה שלי במליאה, בברכת הצלחה; עבודה חשובה למדינת ישראל ולבית הזה.

יעקב מרגי: אין לי ספק שבתקופתך כבודו של הבית הזה ימשיך להוות – ואף ישתפר – דוגמה לשר הנכנס, שר התיירות.

יריב לוין: תודה רבה.

יעקב מרגי: אני רציתי להעלות נושא חשוב שהוא לא היה קורה – אני רוצה להאמין – שלא היה קורה אם הייתה ממשלה בתקופה הזאת.

יעקב מרגי: משבר הקורונה הביא הרבה דברים שלא צפינו ולא חשבנו עליהם.

יעקב מרגי: המסעות לפולין בוטלו, לא על די ההורים, לא על ידי התלמידים – על ידי המדינה, בהנחיות, כחלק מהן, ואני חושב שטוב שבוטלו.

יעקב מרגי: אלא מה?

יעקב מרגי: התברר שמשרד החינוך מתנער מאותם תשלומים שההורים שילמו ושולח אותם להתקשקש משפטית מול חברות תיירות.

יעקב מרגי: פה יש בריחה מאחריות של משרד ממשלתי כלפי מאות ואלפי הורים ששילמו ממיטב כספם, חלקם מכסף שלא היה להם.

יעקב מרגי: אני קורא – ויפה שעה אחת קודם – לשר החינוך הנכנס לקבל החלטה שקודם כול הכסף חוזר, ולבדוק – כפי שמשפים ענפים אחרים, לשפות את מי שצריך לשפות, אם בכלל.

יעקב מרגי: כמו כן, אני אישית פניתי בכתב, ואני פונה גם מעל במה זו – ובזה אני מסיים – למבקר המדינה להיכנס ולבדוק את כל הסוגיה הזאת של המכרוז של כל המסעות לפולין, ואולי, אולי, כפי שעשינו בביטוח תאונות אישיות, לתקן את החוק ולאפשר למרכז השלטון המקומי להוציא מכרז אחד כלל-ארצי ולהוזיל זאת בעשרות אחוזים, כפי שעשינו בביטוח תאונות אישיות.

יעקב מרגי: תודה רבה.

יריב לוין: תודה רבה.

יריב לוין: חבר הכנסת אורי מקלב – איננו.

יריב לוין: חבר הכנסת אלכס קושניר.

אלכס קושניר: אדוני היושב-ראש, חבריי חברי הכנסת, כבוד השר, קודם כול מזל טוב והצלחה בתפקיד.

יריב לוין: תודה רבה.

אלכס קושניר: ראיתי היום בבוקר סרטון מזעזע של תנועת חד"ש – – –

יריב לוין: אתה יודע, חבר הכנסת קושניר, כשאתה אומר "כבוד השר" ויושב שר התיירות ואתה מאחל לו הצלחה בתפקיד, אני אוטומטית אומר תודה רבה.

יריב לוין: לוקח לי עוד זמן להבין – – –

יעקב מרגי: 30 יום, 30 יום – – –

אלכס קושניר: יש פה הרבה מאוד – –

יריב לוין: אני מצטרף לאיחולים.

אלכס קושניר: – – שינויים בזמן האחרון.

אלכס קושניר: אז אני ראיתי היום בבוקר סרטון מזעזע של אגודת הסטודנטים של תנועת חד"ש שבעצם מכפישה את חיילי צה"ל ומתרעמת על כך שחיילי צה"ל מסתובבים על מדים בתוך האוניברסיטה העברית.

אלכס קושניר: אתה יודע, זה נגע בי אישית משתי סיבות, או יותר נכון משלוש סיבות: אני בוגר האוניברסיטה העברית, ויצא לי הרבה פעמים, כקצין מילואים, לבוא לאוניברסיטה ללימודים ולהסתובב על מדים, ואני לא תיארתי לעצמי שאחרי 53 שנה, אחרי איחוד ירושלים, יש מישהו במדינה שלנו שיכול לבוא ולהעלות על הדעת להתנגד לכך שחיילי צה"ל יסתובבו באוניברסיטה על מדים.

אלכס קושניר: אז לכל אלה שעדיין חושבים שהם לא חיים במדינה יהודית וציונית – אני רוצה להגיד להם דבר מאוד פשוט: חיילי צה"ל, אלה שמגינים עלינו ואלה שמחרפים את נפשם לטובת המדינה הזאת, יסתובבו על מדים בכל מקום שהם רוצים, וכולנו חייבים לתת להם כבוד וחייבים להעריך אותם על כך שהם נותנים מעצמם לטובת המדינה הזאת.

אלכס קושניר: תודה.

יריב לוין: תודה רבה.

יריב לוין: חבר הכנסת ווליד טאהא – איננו.

יריב לוין: חבר הכנסת משה אבוטבול, בבקשה.

יעקב מרגי: שלא יאמר שאני – – – יותר – – – ממך.

יריב לוין: זה הכול תלוי בנסיבות, אתה יודע.

משה אבוטבול: חבל שהוא יוצר לי סטריאוטיפים שגורמים אחרי זה לזה.

משה אבוטבול: אני חושב – אל תתייחס לזה.

יריב לוין: חבר הכנסת אבוטבול, אם אני אתן לך דקה על כל שנה שעבדנו יחד בבית שמש, יהיה לך מספיק זמן להרבה הרבה.

משה אבוטבול: לך תסביר לו כמה חוזים, כמה מצוות של חוזים עשית למען כולם כעורך דין צעיר ונמרץ.

משה אבוטבול: ראשית, קודם כול, באמת ברכות לשר על תפקידו החדש.

משה אבוטבול: בעזרת השם, מאחל לו הרבה הצלחה.

משה אבוטבול: ותפקיד היושב-ראש היקר – בעזרת השם, תמשיכו להצליח לעשות דברים טובים.

משה אבוטבול: הדקה מתחילה מבחינתי עכשיו.

יריב לוין: כן, כן.

יריב לוין: אין שום בעיה.

יריב לוין: הכול בסדר.

משה אבוטבול: כנסת נכבדה, יושב-ראש נכבד, קיבלתי פנייה נרגשת מעמותת חסדי יצחק בביתר עילית, של הרב חיים ויצהנדלר, שמטפלת במאות מקרים של סיעודיים בתוך העיר ביתר עילית ומחוצה לה.

משה אבוטבול: פניות רבות הגיעו אליהם דווקא בתקופה הזאת בעקבות המשבר הכלכלי של מגפת הקורונה.

משה אבוטבול: עיקר הבעיות והקשיים של אותם תושבים, של אותם פונים, זה בנושא תשלומי המים, תשלומי החשמל, טלפונים – דברים באמת חשובים ביותר.

משה אבוטבול: אני יודע שבאמת הרבה נגעו וסייעו, ושמחתי שגם אני טיפלתי מול השר הקודם של התקשורת בנושא הטלפונים הנייחים.

משה אבוטבול: אבל הנושאים שחייבים לנגוע בהם קצת יותר זה הנושא של תשלומי החשמל המופרזים שאנשים מתחילים לקבל עכשיו בעקבות זה שהם ישבו בבתים עם הילדים שעות רבות, ימים רבים.

משה אבוטבול: החשבונות מתנפחים, וגם תשלומי המים – הרבה הוצאות בנושאים שוטפים של המים.

משה אבוטבול: אז מדובר פה במשפחות ברוכות ילדים, חלקן חד-הוריות.

משה אבוטבול: חייבים לעשות, בגלל שהפניות שלהן באמת בכאב ובדמעות.

משה אבוטבול: אני פונה לממשלה החדשה וגם לשרים החדשים-ישנים – לפחות בנושא המים לשר זאב אלקין, שממונה על התחום הזה, והחשמל זה בנושא האנרגיה, שמטפל בו ד"ר יובל שטייניץ, שהוא בעצם ממונה על הנושא הזה.

משה אבוטבול: אני מבקש – מכתבי גם בדרך אליכם, אבל אנא, היכנסו לכלכלת חירום, תעזרו לאותן משפחות: פריסה לתשלומים, הנחות לברוכות ילדים, ומה שחשוב, כמובן – תשלומים ללא ריבית.

משה אבוטבול: מה שחשוב לדעת זה שאין תקופה כזאת, זהה, ועל זה כבר אמרו חז"ל: אם לא עכשיו, אימתי?

משה אבוטבול: תודה רבה.

יריב לוין: תודה רבה.

יריב לוין: חבר הכנסת מרגי, אם אתה רוצה לאזן את הזמנים, אתה יכול – –

יעקב מרגי: – – –

יריב לוין: – – אתה יכול שוב.

יריב לוין: חבר הכנסת עוזי דיין – איננו.

יריב לוין: חבר הכנסת אנטאנס שחאדה, בבקשה.

אנטאנס שחאדה: תודה, אדוני היושב-ראש.

אנטאנס שחאדה: אני רוצה להתייחס בדבריי למצוקת בעלי אולמות החתונות והאירועים.

אנטאנס שחאדה: היום בבוקר ביקרתי אותם בהפגנה, בעצם בשביתת רעב, מול משרד ראש הממשלה.

אנטאנס שחאדה: היום גם קיבלנו נייר עמדה או נייר נתונים ממרכז המחקר של הכנסת שמצביע ומראה שהמחזור השנתי של אולמות החתונות הוא כמעט 5.5 מיליארד שקל.

אנטאנס שחאדה: מתוך זה, האולמות או ענף האולמות בכלכלה הערבית מגיע ל-1.4 או 1.5 מיליארד שקל.

אנטאנס שחאדה: ענף זה מרכזי ומעסיק כ-100,000 מועסקים בכל הארץ וכ-25,000 מועסקים בכלכלה הערבית.

אנטאנס שחאדה: ענף זה עתידו עדיין לוט בערפל.

אנטאנס שחאדה: הוא לא יודע איך להתנהג, לא יודע מה לעשות, כי אין חתונות.

אנטאנס שחאדה: זה לא שמחר פותחים אז מתחילים ממש את החתונות.

אנטאנס שחאדה: זה מצריך הכנה, הן של העסק והן של משפחות החתונות – לפנות לאנשים, להתכונן.

אנטאנס שחאדה: צריך לפחות חודש עד שענף זה יתחיל או יחזור לשגרה, לתפעל אותו בצורה נורמלית.

אנטאנס שחאדה: לכן אני פונה לשר הבריאות ומבקש להכריז מהיום על תוכנית חזרה לשגרה בענף אולמות החתונות, כי הם צריכים לפחות חודש כדי להתכונן לחזור לשגרה, הם וכמובן בעלי החתונות.

אנטאנס שחאדה: תודה רבה.

יריב לוין: תודה רבה.

יריב לוין: חבר הכנסת עודד פורר, בבקשה.

עודד פורר: תודה, אדוני היושב-ראש.

עודד פורר: ראשית, לדבריו של קודמי, אז אולי זאת ההזדמנות להגיד מילה טובה לשר הבריאות.

עודד פורר: אתמול דיברתי על זה גם פה במליאה, בנושא אולמות האירועים ששובתים רעב בחוץ.

עודד פורר: לא רק הם – יש את כל מערך המלונות ומערך ההסעדה.

עודד פורר: סוף-סוף אחרי תקופה ארוכה יוצאות הנחיות ברורות ממשרד הבריאות, מדויקות, יש איזשהו צפי.

אנטאנס שחאדה: – – –

עודד פורר: אני אומר:

עודד פורר: אפשר לומר שרואים את ההבדל לגבי שר הבריאות.

עודד פורר: אבל בהקשר הזה אני רוצה לנצל את העובדה שיושבים פה גם שר התיירות וגם שר התיירות לשעבר.

עודד פורר: אני חושב שאולי האתגר הכי גדול הוא החזרת המלונות לפעילות.

עודד פורר: צריך להבין – לצערי, הייתה לי היום שיחה מאוד מאוד מטרידה מול אגף התקציבים באוצר – שאין הלימה בין המציאות בשטח לבין מה שרואים במשרד האוצר.

עודד פורר: אנחנו מדברים על קבוצה גדולה מאוד של מלונות קטנים שאולי פחות מדברים עליהם ורואים אותם, אבל מרבית החדרים במדינת ישראל הם חדרים של מלונות קטנים.

עודד פורר: במתווה כפי שכרגע נותנים להם אני לא יודע איך הם חוזרים לשגרה בלי גמישות בהעסקת כוח האדם.

עודד פורר: הרי בסוף אם מחזירים ב-27 במאי יהיה להם סוף השבוע של שבועות, ויכול להיות ששם תהיה תיירות פנים, וזה בסדר.

עודד פורר: הם ירצו לגייס את כוח האדם שלהם, ולא יהיה להם מה לעשות איתם מייד אחר כך.

עודד פורר: לכן – לייצר את אותו חל"ת גמיש או מענק למי שמעסיק את העובדים שלו לאורך זמן.

עודד פורר: ייקח זמן לענף הזה לחזור לפעילות.

עודד פורר: זה קריטי לאפשר להם את אותו חל"ת גמיש.

עודד פורר: דרשנו את זה בוועדת הכספים, אני חושב, בכל החודשיים האחרונים, ובמשרד האוצר יש התנגדות קולוסלית.

עודד פורר: בכל העולם ככה נהגו.

עודד פורר: אדוני השר, חשוב להכיר – בעולם המערבי נתנו הלוואות שהופכות למענק אם הן משמשות לשכר עובדים, ואז זה מאפשר לעסק להעסיק את העובד כשהוא יודע שהמדינה נושאת איתו בנטל, ואם העובד יעבוד 20% בתקופה הקרובה, 30%, עדיין יהיה לו מקום עבודה שיישמר לו להמשך.

עודד פורר: תודה.

יריב לוין: תודה רבה.

יריב לוין: חבר הכנסת ינון אזולאי, בבקשה.

ינון אזולאי: ברשות אדוני היושב-ראש, כבוד שר התיירות אסף זמיר, שיהיה בשעה טובה.

ינון אזולאי: אני רוצה להמשיך בדבריו של קודמי עודד פורר ולהזכיר לגבי האולמות – ובאמת, יישר כוח לשר הבריאות הנכנס יולי אדלשטיין, אבל גם צריך להגיד שהם זועקים שאין להם מה לשלם במזומן.

ינון אזולאי: אני קורא עכשיו ששר האוצר ימשיך את המלאכה ולא יתמהמהו – יפצו אותם על מנת שיוכלו להמשיך.

ינון אזולאי: במקרה שאנחנו עוסקים בחזרה לשגרה, אז בתי הכנסת אמורים לחזור לשגרה.

ינון אזולאי: לצערנו, אומרים שהם יחזרו עוד קצת זמן – עוד שבוע, עוד ארבעה ימים.

ינון אזולאי: אני לא מבין מדוע בתי הכנסת לא יכולים לחזור.

ינון אזולאי: אם חופי הים מחר חוזרים ויושבים שם אחד ליד השני, אם מתחילים לחזור כולם ללימודים ומחזירים את כולם לעבודה, אין שום סיבה שבתי הכנסת לא יחזרו.

ינון אזולאי: זה מקום התפילה שלנו.

ינון אזולאי: גם אם אומרים לי שזה בגלל הרמדאן – תאמינו לי שהציבור הערבי מספיק אחראי, והם רוצים לשמור על עצמם, וכמו שאנחנו בפסח שמרנו על עצמנו הם יודעים ברמדאן לתת את ההוראות ולשמור על עצמם.

ינון אזולאי: לא צריך להצמיד את זה לזה, אלא באמת לגלות פה אחריות ולהגיד, עם כל מה שצריך שיהיה אחרי קורונה – הכול טוב ונכון, אבל לתת לבתי הכנסת לפתוח.

ינון אזולאי: בנוסף, כל עניין החזרה ללימודים – לא יכול להיות שיהיו "ערים אדומות" ששם לא חוזרים.

ינון אזולאי: אנחנו כבר אחרי זה.

ינון אזולאי: המחקר אומר שמי שחלה בקורונה אז הסיכוי שלו לחלות שוב בקורונה הוא פחות.

ינון אזולאי: אז, אנא, לחזור לשגרה ולהחזיר את כולם ללא אפליה.

ינון אזולאי: תודה רבה.

יריב לוין: תודה רבה.

יריב לוין: חבר הכנסת ישראל אייכלר, בבקשה.

ישראל אייכלר: אדוני היושב-ראש, כמו שאמר חבר הכנסת הרב אזולאי – אז אני לא אחזור על דבריו.

ישראל אייכלר: אני רוצה יותר לדבר על הכאב של חודשים שבתי הכנסת היו סגורים.

ישראל אייכלר: זה לא דבר פשוט של אי-נוחות.

ישראל אייכלר: לכולנו לא היה נוח, וזה קשה מאוד – לקשישים, לזקנים, לצעירים.

ישראל אייכלר: עברנו מחלה קשה מאוד, ובכל זאת נפטרו יותר מ-270, וכל אחד ואחד הוא צער גדול מאוד למשפחה.

ישראל אייכלר: לא נשווה את עצמנו לעולם, כי הצער הוא צער.

ישראל אייכלר: אבל כתוב בתורה: כי תבואו אל הארץ אשר אני נותן לכם לאחוזה, ונתתי נגע צרעת בבית ארץ אחוזתכם.

ישראל אייכלר: בא האיש אל הכהן ואומר: "כנגע נראה לי בבית".

ישראל אייכלר: מה זה "כנגע"?

ישראל אייכלר: אומר הרב הקדוש בעל ספר אש קודש, קלונימוס קלמן מפיאסצנה, שהיה בוורשה בזמן השואה – והוא כותב שם שגם כשהקדוש ברוך הוא מלקה אותנו הכול יהיה לטובה, בסופו של דבר.

ישראל אייכלר: וכתוב שכשבל

ישראל אייכלר: עם הרשע בירך את עם ישראל בכל הברכות, אז בהמשך השנים, בעוונותינו, כולן נהפכו לקללה חוץ מ"מה טּבוּ אֹהליך יעקב משכנותיך ישראל", שזה תמיד נשאר בית הכנסת, בית המדרש שתינוקות של בית רבן לומדים תורה; זה נשאר לנצח, זה לא עזר לבלעם.

ישראל אייכלר: הוא כותב שם – והינה, אנחנו רואים עכשיו – שנסגרו בתי הכנסת ואין תלמוד תורה ואין ישיבה: הייתכן שגם זה הקדוש ברוך הוא עושה לטובה?

ישראל אייכלר: אז הוא מביא – ובזה אני מסיים – שחורבן בית המקדש היה הדבר הכי נורא.

ישראל אייכלר: כתוב שם: שפך הקדוש ברוך הוא חמתו על העצים ועל האבנים ולא על עם ישראל, כילה ה' חמתו בעצים ובאבנים בבית המקדש.

ישראל אייכלר: כך הוא אומר – שסגירת בתי הכנסת ותלמודי התורה כרגע "כנגע נראה לי", זה נורא קשה, אבל יבוא יום ונראה שהכול לטובה.

ישראל אייכלר: לכן התגברנו והתחזקנו במשך חודשיים כשראינו את בתי הכנסיות ריקים.

ישראל אייכלר: היה כאב גדול מאוד לכל אחד, ובכל זאת אמרנו שיבוא רגע ונוכל לחזור לבית המדרש, והינה – "שמחתי באֹמְרים לי בית ה' נלך".

ישראל אייכלר: אנחנו זכינו – שהשם יעזור הלאה שהיא לא תחזור, המגפה הזאת – ובל"ג בעומר המגפה הזאת התחילה לרדת דרסטית, אז צריך ברגע הראשון כבר לפתוח את בתי הכנסת, לפי הוראות משרד הבריאות.

ישראל אייכלר: לכן זה כואב מאוד שגם עכשיו לא נותנים ללכת לבתי הכנסת.

ישראל אייכלר: אני מבקש שכבר היום שר הבריאות החדש, קודמך בתפקיד, היושב-ראש יולי אדלשטיין, ייתן הוראה לפתוח כבר היום את בתי הכנסת, על פי הוראות משרד הבריאות.

ישראל אייכלר: תודה רבה.

יריב לוין: תודה רבה.

יריב לוין: חבר הכנסת אחמד טיבי, בבקשה.

אחמד טיבי: סייד א-ראיס אל-כנסת יריב לוין, אתה באמת יריב, אבל אתה גם יושב-ראש.

אחמד טיבי: אני רוצה לדבר על שכונת עיסאוויה.

אחמד טיבי: מה שמשטרת ירושלים עושה עם עיסאוויה זה דבר לא אנושי, ובמיוחד להעלות את החנק והאגרסיביות בתקופת חודש הרמדאן.

אחמד טיבי: כידוע לכם, מאז 67' הפקיעו יותר מ-90% מהאדמות של עיסאוויה.

אחמד טיבי: אין תכנון, אין תוכניות מתאר.

אחמד טיבי: חונקים את עיסאוויה.

אחמד טיבי: וראיתם את התמונות של אגרסיביות, תוקפנות, אלימות של שוטרים כלפי ילדי בית ספר, לעיתים כלפי מתפללים.

אחמד טיבי: התפללנו שם בתפילות יום שישי פעם אחר פעם אחר פעם, וגם אז הייתה תוקפנות של המשטרה.

אחמד טיבי: בכל זאת, אם מישהו חשב שעיסאוויה והתושבים שלה יוותרו וייכנעו, אז הוא לא מכיר.

אחמד טיבי: (אומר בערבית: מי שחושב שתושבי עיסאוויה יוותרו לא מכיר אותם, משום שיש להם כבוד, גאווה ושייכות.

אחמד טיבי: ) לכן אני אומר שצריך להפסיק את היד הקשה, הבוטה והברוטלית נגד תושבי עיסאוויה, מה עוד שאנחנו מתקרבים לחג.

אחמד טיבי: לפי ההתנהגות של המשטרה, יכול להיות שהם דווקא יחמירו בתקופת החג, כפי שהחמירו בתקופת הקורונה ובחודש הרמדאן, אבל נמשיך לעמוד לצד תושבי עיסאוויה.

יריב לוין: תודה רבה.

יריב לוין: יש עוד מישהו באולם שרוצה לדבר?

משה אבוטבול: – – –

יריב לוין: שמע, אני אומר לך: בכבוד.

יריב לוין: אם רוצה – יכול.

משה אבוטבול: אתמול לא הייתי.

ישראל אייכלר: היושב-ראש נותן עוד דקה – – –

יריב לוין: בבקשה, חבר הכנסת אייכלר.

קריאה: פרשת שבוע.

ישראל אייכלר: על פרשת השבוע כבר דיברנו.

ישראל אייכלר: אדוני היושב-ראש, דיבר אתמול חבר הכנסת ינון אזולאי על הכאב הגדול שהציתו בתי דין רבניים במועצות דתיות בכל מיני מקומות, ושתיקת הכבשים הטוטלית שלא שומעים ולא רואים – רוב אזרחי הארץ לא שמעו מזה.

ישראל אייכלר: ואפילו כשהוא דיבר, אמרתי לעצמי: מעניין, גם אני לא שמתי לב.

ישראל אייכלר: מה היה קורה אם מישהו, איזה מטורף, היה מצית איזה בית משפט?

ישראל אייכלר: הרי כל הארץ הייתה מזדעזעת.

ישראל אייכלר: כל המהדורות וכל הפרשנים, כולם היו מאשימים קודם כול את ראש הממשלה, אבל כולם על זה – דבר נורא.

ישראל אייכלר: וכתוב באמת: "אלמלא מוראה של מלכות איש את רעהו חיים בלעו", "הוי מתפלל בשלומה של מלכות" – הינה, עודד, יש לך דבר חז"ל – ופה בתי דין רבניים, שהם בתי משפט מבחינת המדינה – פשוט שקט.

ישראל אייכלר: השקט הוא רפש, אמר – אני זוכר שמנחם בגין אמר את זה, ואני לא זוכר – מישהו ציטט את זה.

יריב לוין: ז'בוטינסקי, ז'בוטינסקי.

ישראל אייכלר: זה המקרה.

ישראל אייכלר: חייבים לעורר דעת קהל לדעת שמי שמאפשר הצתת בתי דין רבניים יגרום לכך שיוצתו גם בתי משפט, ואז יזעקו גוואלד.

ישראל אייכלר: אז תתחילו עכשיו, כנגד כל מי שהולך באלימות נגד כל דבר, כל אלימות, בפרט אלימות נגד בתי דין רבניים – שתהיה אותה זעקה כאילו היה עושה את זה לבית המשפט.

ישראל אייכלר: תודה.

יריב לוין: שקט הוא רפש.

יריב לוין: הפקר דם ונפש.

קריאה: – – –

יריב לוין: אכן.

יריב לוין: חברות וחברי הכנסת, תם סדר-היום.

יריב לוין: הישיבה הבאה תתקיים מחר, יום רביעי, כ"ו באייר התש"ף, 20 במאי 2020, בשעה 11:00.

יריב לוין: ישיבה זו נעולה.